De 11 nordjyske kommuner, Region Nordjylland og kulturminister Marianne Jelved underskrev onsdag den nye fireårige kulturaftale, der har fået navnet KulturKANten. Aftalen blev skrevet under i Nordsøen Oceanarium i Hirtshals. Aftalen skal understøtte og fremme kommunernes engagement og aktiviteter på kulturområdet. Målet er at øge kvaliteten og synligheden af det samlede kulturområde i landsdelen. Det gælder udvikling i forhold til billedkunst, teater, musik, museer med videre. I alt afsætter kommunerne og regionen til sammen 14 millioner kr. til aftalen. Den statslige finansiering kommer fra Kulturministeriet og er i alt på ca. 15 millioner kr. i løbet af de 4 år. - Der er nogle meget vigtige temaer i kulturaftalen. Især er jeg meget begejstret for den del, der handler om talentudvikling. Det er vigtigt at vi øver os i at få øje på talenterne i god tid, så vi kan være med til at fremme de nye håb indenfor kulturen, siger Marianne Jelved.

Referat:
De nordjyske politikere skrev onsdag under på en fireårig kulturaftale sammen med kulturminister Marianne Jelved.